NÁVRH 
DEKLARÁCIE 
O SPOLUPRÁCI V OBLASTI
POVODIA RIEKY TISY 

My, ministri Maďarskej republiky, Rumunskej republiky, Federácie Srbska a Čiernej Hory, Slovenskej republiky a Ukrajiny, zodpovední za priestorové plánovanie, počas svojej účasti na 13. zasadaní Európskej konferencie ministrov zodpovedných za územné/regionálne plánovanie (CEMAT) v Ľubľane dňa 16. septembra 2003, ďakujeme Rade Európy za prácu, ktorú urobila pre dosiahnutie Iniciatívy o trvalo udržateľnom priestorovom rozvoji povodia rieky Tisy s cieľom realizovať Hlavné princípy pre trvalo udržateľný priestorový rozvoj európskeho kontinentu (GPSSDEC-CEMAT),

My,

-	vyjadrujeme náš zámer realizovať Iniciatívu ako „CEMAT inovačný región“ s cezhraničným charakterom;

-	žiadame Radu Európy, Európsku úniu a iné medzinárodné organizácie o podporu práce pre realizáciu tejto Iniciatívy;

[-   sme sa rozhodli pokračovať v práci na príprave dohody].

NÁVRH INICIATÍVY O TRVALO UDRŽATEĽNOM PRIESTOROVOM ROZVOJI
POVODIA RIEKY TISY

Ministri Maďarskaej republiky, Rumunskej republiky, Federácie Srbska a Čiernej Hory, Slovenskej republiky a Ukrajiny, zodpovední za regionálne/priestorové plánovanie, ďalej len ako „strany“,

Sa odvolávajú na rozhodnutia Výboru ministrov Rady Európy zo dňa 7. marca 2001, ktoré sa týkajú problematiky „Možného prispenia Rady Európy v prípadoch environmentálnych katastrof v takých riekach ako Tisa a Somos“ a vyzývajú zainteresované krajiny, aby pokračovali v úsilí v tejto problematike s cieľom podporovať efektívnu regionálnu spoluprácu v environmentálnej oblasti, vrátane eventuálneho vypracovania dohody medzi zainteresovanými krajinami pod záštitou Rady Európy (744. zhromaždenie);

Si uvedomujú potrebu spoločne pracovať v prospech trvalo udržateľného priestorového rozvoja povodia rieky Tisy, berúc plne do úvahy prírodné, kultúrne a krajinné dedičstvo danej oblasti pri súčasnom zlepšovaní kvality života miestnych obyvateľov;

Si želajú realizovať Hlavné princípy pre trvalo udržateľný priestorový rozvoj európskeho kontinentu (GPSSDEC-CEMAT), ktoré boli prijaté na 12. Európskej konferencii ministrov zodpovedných za územné/regionálne plánovanie (CEMAT), ktorá sa konala v Hanoveri (Nemecko) dňa 8. septembra 2000 (Rezolúcia č. 1) a v súlade s Odporúčaním Rec (2002) 1 Výboru ministrov Rady Európy členským štátom, ktoré bolo prijaté 30. januára 2000 a zvlášť v súlade s príslušnými ustanoveniami, ktoré sa týkajú zátopových území a aluviálnych údolí, krajinných oblastí a cezhraničnej spolupráce;

Sa odvolávajú na Vilniuskú deklaráciu z 3. mája 2002 o regionálnej spolupráci a konsolidácii demokratickej stability v širšej Európe, ktorá bola prijatá Výborom ministrov Rady Európy;

Uznávajú, že potencionálne rozpory medzi rôznymi funkciami územia je možné predvídať a redukovať prostredníctvom integrovanej stratégie priestorového rozvoja;

Berú ohľad na právne nástroje, ktoré existujú na medzinárodnej úrovni v oblasti trvalo udržateľného priestorového rozvoja, hlavne na Dohovor o zachovaní európskeho prírodného života a prírodných prostredí (Bern, 19. septembra 1979), Európsky rámcový dohovor o spolupráci medzi územnými komunitami a orgánmi (Madrid, 21. mája 1980), Torremolinoskú európsku chartu o regionálnom/priestorovom plánovaní (Odporúčanie Rec (84) 2 Výboru ministrov členským štátom o Európskej charte regionálneho/priestorového plánovania), Dohovor o ochrane architektonického dedičstva Európy (Granada, 3. októbra 1985), Dohovor o opatreniach na boj proti znečisťovaniu rieky Tisy a jej prítokov (Szeged, 28. mája 1986), Dohovor o hodnotení environmentálneho vplyvu v cezhraničnom kontexte (Espoo, 25. februára 1991), Európsky dohovor o ochrane archeologického dedičstva (prepracovaná) (Valetta, 16. januára 1992), Dohovor o ochrane a využívaní cezhraničných vodných tokov a medzinárodných jazier (Helsinky, 17. marca 1992), Dohovor o spolupráci v oblasti ochrany a trvalo udržateľného využitia rieky Dunaj (Sofia, 29. júna 1994), Európsky dohovor o krajine (Florencia, 20. októbra 2000), Smernicu 2000/60/EC Európskeho parlamentu a Rady, ktorá ustanovuje rámec krokov Spoločenstva v oblasti politiky vôd (23. októbra 2000), Európsku chartu o vodných zdrojoch (Odporúčanie Rec (2001) 14 Výboru ministrov členským štátom o Európskej charte o vodných zdrojoch), Dohovor o ochrane a udržateľnom rozvoji Karpát (Kyjev, 23. mája 2003);

Majú v úmysle podporovať povodie rieky Tisy ako „CEMAT inovačný región“ s cezhraničným charakterom;

Berieme do úvahy prácu, ktorá už bola vykonaná v regionálnej oblasti povodia rieky Tisy;

Vyjadrujeme svoje želanie úzko spolupracovať nasledovne:

Článok 1.	Oblasť, ktorú pokrýva Iniciatíva

Iniciatíva sa týka geografickej oblasti hydrografického povodia rieky Tisy, tak ako bude definované podľa ustanovení prílohy Iniciatívy.

Článok 2.	Ciele

1.	Strany sa dohodli, že spoločne iniciujú a uskutočnia proces realizácie Hlavných princípov pre trvalo udržateľný priestorový rozvoj európskeho kontinentu a hlavne desať nasledujúcich všeobecných princípov:

-	podpora územnej súdržnosti prostredníctvom vyváženejšieho socio-ekonomického rozvoja regiónov a zlepšenej konkurencieschopnosti;
-	podpora rozvoja vytváraného mestskými funkciami a zlepšenie vzťahov medzi mestom a vidiekom;
-	podpora vyváženejšej dostupnosti územia;
-	rozvoj prístupu k informáciám a vedomostiam;
-	znižovanie environmentálnych škôd;
-	posilnenie a ochrana prírodných zdrojov a prírodného dedičstva;
-	posilnenie kultúrneho dedičstva ako faktora rozvoja;
-	rozvoj energetických zdrojov pri zachovaní bezpečnosti;
-	podpora vysokokvalitného trvalo udržateľného cestovného ruchu;
-	obmedzenie dopadu prírodných katastrof.

2.	Strany sa dohodli, že budú zvlášť brať do úvahy ustanovenia Hlavných princípov pre trvalo udržateľný priestorový rozvoj európskeho kontinentu, pokiaľ ide o špecifické územia zátopových území a aluviálnych údolí. V tomto ohľade sa budú podieľať na vízii integrovaného a cezhraničného priestorového rozvoja a zamerajú sa na rozvoj a realizáciu stratégie na dosiahnutie tohto cieľa. Strany berú hlavne do úvahy:

-	ochranu krajinných oblastí a krehkých ekosystémov, správu vodných systémov v spojitosti s územým/priestorovým plánovaním, obmedzenie intenzívneho záberu pôdy v dôsledku expanzie mestských oblastí a intenzívneho poľnohospodárstva, prevenciu pred povodňami a zachovanie riek a jazier;

-	podpora územnej súdržnosti (vyvážená priestorová organizácia, vyvážené urbánne funkcie, vzťahy medzi mestami a vidieckym priestorom, podmienky dostupnosti a prístup k informáciám a k vzdelaniu), posilnenie prírodného a kultúrneho dedičstva, podpora kvalitného a trvalo udržateľného turizmu, rozvoj energetických zdrojov pri zachovaní bezpečnosti;

-	stanovenie najefektívnejších finančných nástrojov na podporu programov a projektov pre trvalo udržateľný rozvoj povodia rieky Tisy, hlavne s účasťou medzinárodných organizácií a fondov.
  
3.	Strany uznávajú funkciu priestorového plánovania v oblasti horizontálnej a medzisektorovej spolupráce. Taktiež uznávajú úlohu miestnych a regionálnych orgánov, ako aj občianskej spoločnosti, hlavne nevládnych organizácií, pri podpore udržateľného priestorového rozvoja a budú podporovať ich zapojenie do realizácie iniciatívy.

4.	Strany sa dohodli, že v rámci vzájomnej spolupráce posúdia mnohé projekty a prebiehajúce aktivity v oblasti povodia rieky Tisy, aby sa zabránilo duplikovaniu ich úsilia a súbežnosti projektov. 

Článok 3.	Tiská spoločná komisia

1.	Strany sa dohodli, že budú podporovať ciele Iniciatívy ustanovením spoločnej komisie s cieľom zabezpečiť efektívnu spoluprácu v povodí rieky Tisy.

2.	Hlavnou úlohou spoločnej komisie bude preveriť modality realizácie Iniciatívy a odporučiť stranám opatrenia, ktoré bude potrebné urobiť.

3.	Každá strana vymenuje delegáciu, pozostávajúcu z dvoch členov, ktorým by mali pomáhať odborníci.

4.	Zástupcovia nasledujúcich krajín, medzinárodných organizácií a subjektov budú mať v tejto komisii postavenie pozorovateľov:

-	Bulharsko;
-	Rada Európy;
-	Európska únia;
-	Svetová banka (WB);
-	Európska banka pre obnovu a rozvoj (EBRD);
-	Európska investičná banka (EIB);
-	Rozvojový program Organizácie Spojených národov;
-	Environmentálny program Organizácie Spojených národov;
-	Organizácia Spojených národov pre vzdelávanie, vedu a kultúru (UNESCO);
-	Svetový prírodný fond (WWF);
-	Regionálne environmentálne centrum pre strednú a východnú Európu (REC);
-	Juhovýchodná európska kooperatívna iniciatíva (SECI).

5.	Spoločná komisia môže spolupracovať s inými relevantnými organizáciami alebo subjektmi.

6.	Spoločná komisia vypracuje s podporou Rady Európy svoje vlastné pravidlá postupu práce v súlade s ustanoveniami súčasného dokumentu.  

Článok 4.	Tiský pracovný a akčný program

Strany sa dohodli, že spoločná komisia:

-	vytvorí pracovný a akčný program podľa ustanovení uvedených v prílohe, ktorý je súčasťou Iniciatívy;

-	bude aktualizovať tento program na základe pravidelného prehodnotenia (približne každé dva roky) výsledkov tejto spolupráce a v súlade s rozvojom všeobecného kontextu;

Článok 5.	Záverečné podmienky

1.	Akékoľvek nezhody vo výklade alebo realizácii tejto Iniciatívy sa budú riešiť dohodou medzi stranami.

2.	Každá strana bude šíriť Iniciatívu medzi príslušnými orgánmi a správnymi úradmi vo svojej krajine.

Iniciatíva je vyhotovená vo francúzskom a anglickom jazyku, oba texty sú autentické, v jedinom exemplári, ktorý sa uloží v archívoch Rady Európy.

Podpísané v Ľubľane, 16. septembra 2003, v jedinom exemplári, vo francúzskom a anglickom jazyku.

PRÍLOHA

TISKÝ PRACOVNÝ A AKČNÝ PROGRAM PRE
REALIZÁCIU INICIATÍVY

Pracovný a akčný program je vytvorený v súlade s Iniciatívou pre podporu spoločnej stratégie trvalo udržateľného priestorového rozvoja povodia rieky Tisy.

PRVÁ FÁZA 2003 - 2005

Prvá fáza spolupráce v povodí rieky Tisy, na základe Hlavných princípov, umožní širokú analýzu existujúcej situácie a predvídateľného vývoja. Táto analýza sa pokúsi hlavne vyzdvihnúť tie oblasti, pre ktoré sa operačná spolupráca javí ako priorita, a musí slúžiť ako základ pre spoločnú rozvojovú stratégiu a pre vypracovanie priestorových plánov.

Prvá fáza bude zahŕňať analytický prístup v oblasti nasledujúcich tém:

-	kartografická delimitácia hydrografického povodia rieky Tisy, ktorá je základným predpokladom rôznych činností spolupráce;

-	zoznam, analýza a hodnotenie štruktúr a praxe medzivládnej/medziregionálnej spolupráce v rámci povodia rieky Tisy (existujúce príslušné dohody a ich realizácia);

-	zoznam a hodnotenie dostupných štúdií a zdrojov informácií buď na úrovni celého povodia rieky, alebo jeho významných častí (práce Rozvojového programu Spojených národov (UNDP), Environmentálneho programu Spojených národov (UNEP), Európskej únie (EU), Juhovýchodnej európskej kooperatívnej iniciatívy (SECI), Regionálneho environmentálneho centra pre strednú a východnú Európu (REC), Svetového prírodného fondu (WWF);

-	analýza existujúcej situácie a predvídateľného vývoja s ohľadom na problémy, ktoré sa týkajú nasledovných oblastí:

-	vodný systém, krehké ekosystémy, úrovne a príčiny znečistenia a environmentálneho zaťaženia, povodní a iných prírodných katastrof;
-	teritoriálna kohézna problematika (mestské modely, vidiecke zóny, dostupnosť, príslušné cezhraničné problémy);
-	mestský rozvoj, problémy súvisiace s demografiou a pracovnými silami;
-	charakteristiky lokalít;
-	poľnohospodárstvo a lesníctvo;
-	cestovný ruch a voľný čas;
-	dopravné systémy a technické vybavenie;
-	energia vo vzťahu k bezpečnostným opatreniam a životnému prostrediu;
-	prírodné (okrem vodného systému), kultúrne a krajinné dedičstvo a rozvoj turizmu.

Každý z týchto tematických prístupov, ktorý nebude mať v žiadnom prípade encyklopedický charakter, sa musí zamerať na vyzdvihnutie:

-	zón so súčasnými a predvídateľnými problémami zvláštnej intenzity, v ktorých prípade by spolupráca mohla prispieť k efektívnemu riešeniu;

-	nedostatočne využívaný potenciál, v ktorého prípade by koordinované opatrenia mohli vytvoriť významnú synergiu;

-	úspešné riešenia, ktoré už boli aplikované a ktoré by sa mohli použiť ako príklady;

-	eventuálnej potreby právnych nástrojov, ktoré doplnia tie, ktoré už existujú.

DRUHÁ FÁZA 2005 – 2008

Druhá fáza bude venovaná príprave spoločnej stratégie trvalo udržateľného priestorového rozvoja povodia rieky Tisy na základe spoločného konceptu udržateľného rozvoja, formulovaného v Odporúčaní Rec (2002) 1 Výboru ministrov členským krajinám o Hlavných princípoch pre udržateľný priestorový rozvoj európskeho kontinentu. 

Strany sa budú intenzívne snažiť o prijatie akčného programu prírodných, vidieckych a mestských oblastí povodia rieky Tisy.

V rámci harmonizačných krokov je potrebné vziať do úvahy nasledujúce prvky: 

-	ochrana, riadenie a plánovanie krajiny;
-	zachovanie prírodného dedičstva (fauna, flóra a prírodné prostredie);
-	zachovanie ekologickej a fyzickej rovnováhy, vezmúc do úvahy problémy súvisiace so znečisťovaním;
-	ochrana a zlepšenie architektonického, archeologického a vidieckeho dedičstva, zriadenie kultúrnych trás;
-	vplyv ekonomických aktivít, ako je priemysel, poľnohospodárstvo, turizmus,  týkajúcich sa dopravných systémov, výroby a distribúcie energie, na životné prostredie;
-	územná súdržnosť regiónu povodia rieky Tisy založená na vyváženom vidieckom a mestskom ekonomickom rozvoji a všeobecnej infraštruktúre;
-	ochrana, zachovanie a vyrovnané využívanie vodných zdrojov.

Strany podniknú potrebné kroky, aby pozdvihli povedomie verejnosti v oblasti environmentálnych problémov v rámci procesov udržateľného rozvoja.

ĎALŠIE FÁZY

Nasledujúce fázy budú definované na základe získaných výsledkov.